Мывэр щыхьэт тохъуэ…
Илъэси 112-кIэ, удз къытекIэжарэ укъемыджэфын жыхуиIэм нэсауэ, а гукъинэж псалъэхэр мывэм ихъумащ. Экспедицэм увыIэпIэ ищIа щIыпIэм деж апхуэдиз зэманкIэ щылъа абрэмывэр XX лIэщIыгъуэм къагъуэтауэ щытащ совет альпинистхэм. Мывэр щагъэкъабзэм мыр къыщIэщащ:
«Урысейм и пащтыхь Николай I и пащтыхьыгъуэ зэманым мы щIыпIэм, 1829 гъэм, бадзэуэгъуэм и 8 — 11 махуэхэм къыщыувыIащ Кавказым къулыкъу щызыщIэ дзэхэм я Iэтащхьэ, Кавалерием и генерал Емануель Георгий; абы дэщIыгъуащ и къуэр — илъэс 14 ныбжьым ит Георгий, Урысей Правительствэм лIыкIуэ ищIа академик гуп: Купфер, Ленц, Мейер, бгы корпусым и къулыкъущIэ Вансович, Минводы щыщ архитектор Бернардацци, Мэжэрым щыщ дунеяплъэ Бессе. Академикхэм Бернардацци ядэщIыгъуу фут 8.000 (сажнэу 1,143) хым и щхьэкIэ щыIэ увыIэпIэр къызэранэкIри, мазэм и 10-нэ махуэм Iуащхьэмахуэ фут 15,700-кIэ (сажнэу 2,243) дэкIащ, щыгум — фут 16,330-м (сажнэу 2,333) нэсар адыгэ щIалэ Чыларщ. Мы мывэм ди ужькIэ псэунухэм яхуреIуатэ Iуащхьэмахуэ и щыгум, иджыри къыздэсым зыми химыгъэщIам, лъагъуэ хэзышахэр хэтми!»
Иджы абы псори щыгъуазэщ: дуней псом япэу Iуащхьэмахуэ и щыгум дэкIар Брамтэ щыщ адыгэлI Хьэшыр Чыларщ.
Гъуэгугъэлъагъуэ
Альпинисту ар щытакъым,
Бгы дэкIыни имыIуэхут.
ХамэщI цIыхухэр къыщелъэIум,
Гъуэгугъэлъагъуэ ар яхуохъу.
Iуащхьэмахуэ ныдишыну,
Абы ахэр ирешажьэ.
Ауэ бгыщхьэм нэс дэкIыну,
ЗылъэкIар езым и закъуэщ.
Пшэ зэпцIахэм къахуеплъыхыу,
Бгым и щыгум зыщиплъыхьт.
АдыгэлIым, игу пымыкIыу,
Къыхуихьауэ лъэпкъым щIыхь.
БАЛЭ Хьэзрэт-Алий.
Къуэшыркъуей къуажэ.
